
PËR DISA NDRYSHIME DHE SHTESA NË LIGJIN NR. 52/2024,
“PËR ETIKETIMIN E PRODUKTEVE ME NDIKIM NË ENERGJI”[footnoteRef:2] [2:  Ky ligj është përafruar pjesërisht me Direktivën (BE) 2009/125 të Parlamentit Evropian dhe të Këshillit, datë 21 tetor 2009, “Për përcaktimin e kërkesave për projektimin ekologjik të produkteve me ndikim në energji”. Numri CELEX 32009L0125, Fletorja Zyrtare e Bashkimit Evropian, seria L, nr. 285, datë 31.10.2009, f. 10–35, si dhe pjesërisht me Rregulloren (BE) 2024/1781 të Parlamentit Evropian dhe të Këshillit, datë 13 qershor 2024, “Për përcaktimin e kërkesave për projektimin ekologjik të produkteve të qëndrueshme”. Numri CELEX 32024R1781, Fletorja Zyrtare e Bashkimit Evropian, seria L, nr. 1781, datë 28.6.2024, f. 1–89.] 


Në mbështetje të neneve 78 dhe 81, pika 1, të Kushtetutës së Republikës së Shqipërisë, me propozim të një  deputeti, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 52/2024, “Për etiketimin e produkteve me ndikim në energji”, bëhen ndryshimet dhe shtesat e  mëposhtme: 

Neni 1

Në nenin 1 pas shkronjës “ç” shtohet shkronja “d” me këtë përmbajtje:
“d) përcaktimin e kërkesave të përgjithshme dhe të veçanta të projektimit ekologjik për produktet me ndikim në energji, në përputhje me parimet e përcaktuara në këtë ligj, me qëllim uljen e ndikimit mjedisor gjatë ciklit të jetës së produktit, rritjen e eficiencës së energjisë dhe garantimin e sigurisë së furnizimit me energji.”.

Neni 2

Në nenin 2 bëhet shtesa dhe ndryshimi si më poshtë:
1.	Pas pikës 1 shtohet pika 1/1 me këtë përmbajtje:
“1/1. Ky ligj zbatohet gjithashtu për përcaktimin e kërkesave të projektimit ekologjik të produkteve me ndikim në energji, përfshirë qëndrueshmërinë, eficiencën e burimeve, zvogëlimin e materialeve të rrezikshme, riparueshmërinë, riciklueshmërinë dhe zgjatjen e jetëgjatësisë së produktit.”
2. Në pikën 3, shkronja “a”, ndryshohet, si më poshtë:
“a) produktet e përdorura, përveçse kur importohen, si dhe përjashtimet kur kërkesat e projektimit ekologjik përcaktojnë detyrime të posaçme për komponentët dhe pjesët e zëvendësueshme.”.

Neni 3

1. Në nenin 3 pas pikës 33 shtohen pikat 34 deri 40 me këtë përmbajtje:
“34. “Projektim ekologjik” nënkupton integrimin e aspekteve mjedisore në projektimin e produktit me qëllim përmirësimin e performancës mjedisore të produktit gjatë gjithë ciklit të tij jetësor.
35. “Cikli i jetës së produktit” është periudha që përfshin prodhimin, shpërndarjen, përdorimin, mirëmbajtjen dhe fundjetën e produktit.
36. “Aspekt mjedisor” nënkupton një element ose funksion të një produkti që mund të ndërveprojë me mjedisin gjatë ciklit të tij të jetës.
37. “Kërkesë e projektimit ekologjik” është një kërkesë e performancës ose një kërkesë informacioni që synon ta bëjë një produkt më të qëndrueshëm për mjedisin, duke përfshirë proceset që ndodhin përgjatë zinxhirit të vlerës së produktit.
 38. “Klasë e performancës” është një sërë nivelesh të performancës në lidhje me një ose më shumë parametra produkti, e cila përcaktohet bazuar në një metodologji të përbashkët për produktin ose grupin e produktit, të renditur në mënyrë të tillë që të lejojë diferencimin e produktit.
39. “Marka CE” është një markë me të cilën prodhuesi tregon se produkti përkatës është në përputhje me kërkesat e zbatueshme të përcaktuara në legjislacionin e harmonizimit të Bashkimit Evropian që parashikon vendosjen e saj.
40. “Zinxhiri i vlerës” nënkupton tërësinë e aktiviteteve dhe proceseve që përbëjnë ciklin jetësor të një produkti, duke përfshirë gjithashtu fazat e ripërdorimit, riparimit, riciklimit ose riprodhimit të mundshëm të tij.”.

Neni 4

Në nenin 6 pas pikës 5 shtohen pika 6 dhe 7 me këtë përmbajtje:
“6.	Këshilli i Ministrave me propozim të ministrit përgjegjës për energjinë dhe ministrit përgjegjës për ekonominë do të krijojë dhe mirëmbajë një bazë të dhënash, e cila aksesohet online nga pjesëmarrësit e tregut dhe autoritetet publike. Baza e të dhënave të produkteve nuk do të zëvendësojë ose modifikojë përgjegjësitë e autoriteteve të mbikëqyrjes së tregut.
7. Baza e të dhënave të produkteve do të shërbejë për qëllimet e mëposhtme:
a) të mbështesë autoritetet e mbikëqyrjes së tregut në kryerjen e detyrave të tyre sipas kësaj rregulloreje dhe akteve përkatëse të deleguara, duke përfshirë zbatimin e saj;
b) t’i ofrojë publikut informacion në lidhje me produktet e vendosura në treg dhe etiketat e tyre të energjisë, si dhe fletët e informacionit të produkteve;
c) t’i ofrojë Komisionit informacion të azhurnuar për efikasitetin e energjisë për produktet për shqyrtimin e etiketave të energjisë.”.

Neni 5

1. Titulli i kreut II të ligjit ndryshohet si më poshtë: “Kërkesat për informacion dhe projektim ekologjik”.
2. Pas nenit 7 shtohen nenet 7/1 dhe 7/2 me këtë përmbajtje:

 “Neni 7/1
Kërkesat e projektimit ekologjik

1. Produktet me ndikim në energji të vendosura në treg duhet të përmbushin kërkesat e projektimit ekologjik të përcaktuara në këtë ligj dhe aktet nënligjore në zbatim të tij.
2. Këshilli i Ministrave me propozim të ministrit përgjegjës për energjinë dhe për ekonominë miraton rregullat e detajuara për projektimin ekologjik të produkteve me ndikim energjetik, si dhe kërkesat për etiketimin e këtyre produkteve.
3. Kërkesat mund të përfshijnë kërkesa për: kufizimin e konsumit të energjisë, përdorimin e burimeve, zvogëlimin e materialeve të rrezikshme, riparueshmërinë dhe riciklueshmërinë.
4. Procedurat e verifikimit të konformitetit rregullohen sipas parashikimeve të këtij ligji, akteve nënligjore në zbatim të tij dhe ligjit që rregullon sigurinë e përgjithshme të produkteve joushqimore.
5. Prodhuesi, furnizuesit, importuesi apo tregtari duhet të përgatisin dosjen teknike të produktit sipas përcaktimeve që bëhen në vendimin e Këshillit të Ministrave, sipas pikës 2 të këtij neni, e cila do të përmbajë të paktën analizën e ciklit të jetës dhe dokumentacion provues.





Neni 7/2
Strukturat përgjegjëse

1. Struktura përgjegjëse për doganën verifikon përputhshmërinë e kërkesave të këtij ligji për projektimin ekologjik të produkteve në momentin e importit të tyre në vend.
2. Strukturat përgjegjëse të mbikëqyrjes së tregut të produkteve joushqimore verifikojnë përputhshmërinë për produktet e vendosura në qarkullim.
3. Strukturat përgjegjëse monitoruese bashkëpunojnë mes tyre për zbatimin e parashikimeve të këtij ligji për projektimin ekologjik përgjatë gjithë ciklit të jetës së produktit.”.

Neni 6

Në nenin 14, pika 1, pas shkronjës “ë” shtohet shkronja “f” me këtë përmbajtje: 
“f) për shkelje të parashikimeve të këtij ligji për projektimin ekologjik dhe akteve nënligjore në zbatim të tij me gjobë në masën 350 000 lekë”.

Neni 7

Në nenin 17 të ligjit, “Aktet nënligjore”, pas paragrafit të parë shtohen dy paragrafë me këtë përmbajtje: 
 “Ngarkohet Këshilli i Ministrave që brenda 12 muajve të miratojë aktin nënligjor në zbatim të nenit 7/1, pika 2, të këtij ligji.
Ngarkohet Këshilli i Ministrave që bazën e të dhënave sipas parashikimeve të nenit 6, pikave 6 dhe 7, të ligjit me anëtarësimin e Republikës së Shqipërisë në Bashkimin Evropian ta përputhë plotësisht me kërkesat e akteve ligjore të Bashkimit Evropian në fuqi.”. 

Neni 8
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 23.4.2026.

[bookmark: _GoBack]Shpallur me dekretin nr. 314, datë 14.5.2026, të Presidentit të Republikës së Shqipërisë, Bajram Begaj.

